กบข.เขย่าพอร์ตรุกอสังหาฯไทยอิงเศรษฐกิจฟื้น
กบข.ปรับพอร์ตการลงทุนทางเลือก เพิ่มอสังหาฯ ไทย บริหารความเสี่ยงรับการฟื้นตัวเศรษฐกิจไทยและโลก
29 มิ.ย. 2553

กบข.ปรับพอร์ตการลงทุนทางเลือก เพิ่มอสังหาฯ ไทย บริหารความเสี่ยงรับการฟื้นตัวเศรษฐกิจไทยและโลก
น.ส.โสภาวดี เลิศมนัสชัย เลขาธิการคณะกรรมการกองทุนบำเหน็จบำนาญข้าราชการ (กบข.) เปิดเผยว่า เมื่อต้นเดือน มิ.ย.ที่ผ่านมา คณะอนุกรรมการการลงทุนมีมติให้ปรับเป้าหมายและกลยุทธ์การบริหารในพอร์ตการลงทุนทางเลือก เพื่อให้สอดคล้องกับสภาพตลาดที่เปลี่ยนแปลงตามการฟื้นตัวของเศรษฐกิจไทยและเศรษฐกิจโลก ซึ่งจะช่วยกระจายความเสี่ยงพอร์ตลงทุนดีขึ้น
น.ส.โสภาวดี กล่าวว่า กบข.ได้เพิ่มสัดส่วนการลงทุนอสังหาริมทรัพย์ในไทยอีก 1.5% เป็นลงทุนได้เต็มที่ถึง 5.5% เพราะตลาดอสังหาริมทรัพย์ในประเทศมีการฟื้นตัวที่ชัดเจน และมีหลายโครงการที่มีศักยภาพพัฒนาต่อได้
ปัจจุบันอสังหาริมทรัพย์ที่ กบข.ลงทุน ได้แก่ อาคารอับดุลราฮิม บางกอกซิตี้ ทาวเวอร์ Somerset Lake Point และอาคารจีพีเอฟ ถนนวิทยุ
นอกจากนี้ ยังเพิ่มเป้าลงทุนในโครงสร้างพื้นฐานต่างประเทศจาก 1% เป็น 1.5% เพราะมองว่าทุกรัฐบาลต้องการลงทุนก่อสร้างระบบสาธารณูปโภคเพื่อกระตุ้นให้เศรษฐกิจฟื้นตัว
ขณะที่จะลดการลงทุนในอสังหาริมทรัพย์โลกและนิติบุคคลในต่างประเทศลง 1% เหลือ 2% เนื่องจากมองว่าธุรกิจอสังหาฯ และนิติบุคคลหลายบริษัทในต่างประเทศมีปัญหาสภาพคล่องจากการชะลอตัวของเศรษฐกิจ
“ลักษณะการลงทุนของ กบข.จะทยอยเข้าไปตามจังหวะและสภาพตลาด ส่วนการลงทุนในอสังหาริมทรัพย์โลกและโครงสร้างพื้นฐานต่างประเทศยังไม่ได้ลงทุน และกำลังเลือกกองทุนต่างประเทศที่มีความเชี่ยวชาญเข้าไป เชื่อว่าภายในปีนี้จะลงทุนได้ตามสัดส่วนที่วางไว้ได้” น.ส.โสภาวดี กล่าว
ที่ผ่านมา กบข.มีสัดส่วนการลงทุนทางเลือกประมาณ 7% แบ่งเป็น อสังหาริมทรัพย์ 4% บริษัทจำกัดหรือนิติบุคคล 3% 
น.ส.โสภาวดีกล่าวถึงผลตอบแทนจากการลงทุนของ กบข.ในครึ่งแรกปีนี้น่าจะดีขึ้นตามภาวะตลาดหุ้น โดย 5 เดือนแรกของปีนี้อยู่ที่ 2.08% ซึ่งเป็นในส่วนของสมาชิก กบข. เพราะเดือน พ.ค. เกิดความวุ่นวายทางการเมือง ส่วนของเงินสำรองนั้นให้อัตราผลตอบแทนที่ 5.53%
ทั้งนี้ กบข.มีพอร์ตลงทุนทั้งสิ้น 350,300 ล้านบาท ณ วันที่ 31 พ.ค. 2553 แบ่งลงทุนในตราสารหนี้ในประเทศสัดส่วน 70% ตราสารทุนไทย 9.80% และตราสารทุนต่างประเทศ 8.91%